Guanoa
**Guano** (ketšuan sanasta "wanu" espanjan kautta) on merilintujen tai lepakoiden ulostetta, joka on kertynyt kerroksiksi eläinten elinpaikoille. Guano sisältää runsaasti fosforia ja typpeä ja sitä kerätään lannoitteeksi ja ruudin valmistukseen. Guanoa kertyy parhaiten kuivissa ilmastoissa. Joillain merilintujen asuttamilla saarilla sitä on kertynyt vuosisatojen ajan metrien paksuiseksi kerrokseksi.

Guanon käyttö lannoitteissa ja räjähteissä keksittiin 1840-luvulla. Brittiläiset ja yhdysvaltalaiset kauppahuoneet kiinnostuivat samoihin aikoihin alueen guanovarannoista ja kävivät kauppaa Perun kanssa, jonka seurauksena guanon myyntivoitoista hyötyivät eniten kauppahuoneet, koska Perun alkeellinen pankkitoiminta ja holtiton rahankäyttö aiheuttivat valtiolle useita talouskriisejä. Lisäksi kauppahuoneet toivat työvoimaa, muun muassa kuleja, ulkomailta, koska työolosuhteet olivat kuumuuden, guanosta lehahtavan ammoniakinhajun ja heikon palkan vuoksi kurjat. Perun, Chilen ja Bolivian kilpailu rannikkonsa guanon hallinnasta johti Tyynenmeren sotaan vuonna 1879.

Yhdysvallat sääti 1856 Guano Islands Actin, jonka mukaan Yhdysvaltain kansalainen sai ottaa haltuunsa minkä tahansa asumattoman saaren, jolla oli guanokerrostumia ja joka ei ollut miehitetty. Haltuun otetuista saarista Baker, Jarvis, Howlandinsaari, Kingmanin riutta, Johnstonin atolli ja Midwaysaaret kuuluvat edelleen Yhdysvalloille. Lain perusteella Yhdysvaltain hallussa, mutta muiden vaatimia ovat Navassa lähellä Haitia sekä Bajo Nuevo ja Serranilla. Swan Islands luovutettiin Hondurasille 1972.

Muita merkittäviä guanosaaria ovat Nauru, Chinchasaaret ja Juan de Nova.

Katso myös
----------

* Lannoitepommi

Lähteet
-------

1. 1 2  Chisholm, Hugh: "Guano", *The Encyclopaedia Britannica : a dictionary of arts, sciences, literature and general information (11th Edition), Volume 12*, s. 651. New York: Cambridge University Press, 1911. encyclopaediabrit12chisrich. Kirjan verkkoversio (viitattu 28.1.2019). (englanniksi)
2. ↑  Bond, Chris: The Goodness of Guano  25.2.2017. The Maximum Yield Magazine. Viitattu 28.1.2019. (englanniksi)
3. ↑  Jasinski, Laurie E.: CONFEDERATE BAT GUANO KILN, NEW BRAUNFELS *Handbook*. Texas State Historical Association. Viitattu 28.1.2019. (englanniksi)
4. ↑  Coolman, Robert: Gunpowder Is Shit *Motherboard*.  30.3.2017. The Vice. Viitattu 28.1.2019. (englanniksi)
5. ↑  Arnold, Nick: "Kemiaa keittiössä: likaisia tosiasioita lannoitteista", *Karmea totuus kemiasta*, s. 29. Suomentanut Rouhiainen, Tarja. Helsinki: Tammi, 2000. ISBN 951-31-1500-3.
6. 1 2 3 4  Fafner, Hans Henrik: Linnunkakka johti poliittiseen valtapeliin *Yhteiskunta: kauppa*.  10.1.2017. Historia (Bonnier Publications).  Arkistoitu 28.1.2019. Viitattu 28.1.2019.
7. ↑  Esposito, Gabriele: "Armies of the War of the Pacific 1879–1883", *Armies of the War of the Pacific 1879–83: Chile, Peru & Bolivia*, s. 3–6. Bloomsbury Publishing, 2016. ISBN 978-147-281-407-4. Google-kirjat (viitattu 28.1.2019). (englanniksi)
8. 1 2  Sterba, James P.: 2 Tiny Caribbean Isles Just Can't Find Place in the Sun *Archives*.  15.10.1977. The New York Times. Viitattu 28.1.2019. (englanniksi)

Aiheesta muualla
----------------

* Kuvia tai muita tiedostoja aiheesta **Guano** Wikimedia Commonsissa